《贺新郎（刘快轩新居）》
宋代·伍梅城

上界神仙府。谁移来、登瀛堂畔，五云深处。江水一弓山万朵，竹五梅花千树。看都入、高人庭户。南北两厅相对起，要门前、便是浮岚路。依暖翠，开吟圃。

莺迁喜奉高堂母。向销金帐下，坐看秦歌赵舞。唐宋几年名阀阅，到此步高一步。君听取，邦人庆语。多少朱门随世化，独眼前、突兀新如许。真个是，擎天柱。